**1. razred**

**Lektira za siječanj: Vladimir Nazor – izbor iz lirike**

**Izaberi jedan od tri predložena zadatka:**

**1.** Pročitaj pjesme Vladimira Nazora prema svom odabiru i sastavi **malu antologiju Nazorovih pjesama** od deset njegovih pjesama prema svome izboru. Pazi na kriterij odabira pjesama: pjesme sa sličnom ili istom temom i motivima ili svaka pjesma tematski različita (ljubavna, domoljubna, pejzažna...) ili sve pjesme imaju sličnu poruku.

Za antologiju moraš osmisliti naslov i napisati predgovor u kojem ćeš predstaviti autora i pjesme koje slijede. Predgovor sadrži i kratke analize pjesama. Obrati pozornost na teme, ključne motive (ne sve popisati!), vizualne, auditivne, olfaktivne slike i izražajna sredstva kojima su izražene, upotrebu jezika i idioma, vrste strofa i stihova. Analize pjesama povezati u jedinstven tekst (ne svaku pjesmu zasebno). Treba paziti na trodijelnu strukturu (uvod, razradu i zaključak), pravopis i gramatiku. Na sljedećoj stranici navedi Sadržaj: imenovane pjesme i poredane u tvojoj antologiji. Pjesme ne moraš prepisivati u cijelosti.

**2.** Pročitaj pjesme Vladimira Nazora prema svom odabiru i napiši svoj **lirski dnevnik** **Nazorovih pjesama**. Iz deset pjesama izaberite stihove koji su vas se najviše dojmili ili vas potaknuli na sanjarenje, razmišljanje. U obliku tablice napišite za određene stihove, u obliku vezanih rečenica, svoj komentar, razmišljanja, osjećaje ili možda asocijacije pobuđene stihovima. Kod oblikovanja svojih rečenica, pazi na pravopis i gramatiku.

|  |  |
| --- | --- |
| stihovi (pjesma) | moj komentar i razmišljanja |
|  |  |

Na kraju napiši kratki tekst kao zaključak promišljanja o stihovima Vladimira Nazora i svoj čitateljski stav. Što privlači a što odbija u Nazorovu pjesništvu (najljepši stihovi, najbolja pjesma, teškoće pri shvaćanju...) Pazi na strukturu teksta (uvod, razrada, zaključak), pravopis i gramatiku.

**3.** Pročitaj pjesme Vladimira Nazora prema svom odabiru i napiši **mali rječnik Nazorovih izraza.** Iz deset pjesama pronađi riječi zastarjele ili poetizme (pjesnički, poetski izrazi, npr. kam za kamen, sanak) koje možeš zamijeniti sinonimima iz suvremenog standardnog hrvatskog jezika (npr. uzduh- zrak, sveđer- uvijek), zatim izaberite riječi i dijelove rečenica (sintagme) koje su u kontrastu pa objasni kontekstualne antonime u pjesmi. Uvijek navedi koju pjesmu analiziraš. Značenje riječi pronađi na portalu <http://hjp.znanje.hr/>

|  |  |
| --- | --- |
| zastarjelice i poetizmi (pjesma) | sinonim (standardni hrv. jezik) |
|  |  |

|  |  |
| --- | --- |
| antonimi (pjesma) | objašnjenje značenja kontekstualnog antonima |
|  |  |

Na kraju napiši kratki tekst kao zaključak promišljanja što bi pjesma dobila ili izgubila da je V. Nazor koristio suvremeni standardni hrvatski jezik i općejezične sinonime i antonime. Pazi na strukturu teksta (uvod, razrada, zaključak), pravopis i gramatiku.

**DODATNI ZADATAK (TKO ŽELI** - nije obvezatan; zasebno se vrednuje):

Kako bi riječima što vjernije dočarao slike iz prirode ili svoje mašte, pjesnik se služi epitetima, personifikacijama, usporedbama, onomatopejama i drugim stilskim izražajnim sredstvima. Zahvaljujući dočaranim slikama te svojim osjetilima i mašti, čitatelj će moći zamisliti pjesničke slike.

Pokušaj vizualizirati svoj dojam pjesme/pjesama tako što ćeš **rukom** **naslikati sliku ili izraditi plakat u nekom od digitalnih alata** (koji su ti poznati iz OŠ) **inspiriran Nazorovom poezijom ili određenom pjesmom.**

U zasebnom kratkom tekstupotrebno je navesti naziv pjesme i obrazložiti vizualni izraz s pjesmom (odabir tehnike, motiva, boja sa stihovima, poantom...) Pazi na strukturu teksta, pravopis i gramatiku.